
I. STATE MEMBRE ALE UNIUNII EUROPENE

AUSTRIA

Reglementare juridică: Legea cetăţeniei din 1965, cu modificările ulterioare
Modalităţi de dobândire a cetăţeniei

▪ Prin naştere
De către copilul născut pe teritoriul Austriei, care are cel puţin un părinte cetăţean austriac. Copilul născut în afara căsătoriei dintr-o mamă străină şi un tată austriac nu primeşte însă cetăţenia. Dacă părinţii nu se căsătoresc, copilul dobândeşte cetăţenia mamei.
▪ Prin origine
De către copilul născut în străinătate, în cazul în care unul dintre părinţi este cetăţean austriac. Dacă mama este cetăţean străin, iar tatăl austriac, cei doi trebuie să se căsătorească, altfel copilul dobândeşte cetăţenia mamei.
▪ Prin naturalizare
Dacă este îndeplinită una din următoarele cerinţe:

· persoana a trăit în Austria cel puţin 10 ani;

· persoana a ocupat funcţia de profesor la o universitate din Austria;

· persoana este soţul străin al unui cetăţean austriac şi a avut domiciliul în Austria cel puţin 5 ani.

Cerinţele suplimentare includ:

- cunoaşterea limbii germane, în funcţie de situaţia specifică a străinilor;

- renunţarea la cetăţenia străină conform legii ţării de origine, dacă este posibil.

Excepţii de la cerinţa rezidenţei: - condiţia de rezidenţă poate fi redusă sau eliminată în cazul:

- refugiaţilor recunoscuţi (4 ani);

- cetăţenilor statelor din Spaţiul Economic European (4 ani);

- persoanelor născute în Austria;

- foştilor cetăţeni ai Austriei (altfel decât prin lipsă);

- realizărilor excepţionale, prezente sau viitoare, din domeniul ştiinţei, comerţului, artelor sau sportului.

Dubla cetăţenie nu este recunoscută. Se prevede însă excepţia copilului născut din cetăţeni austrieci într-o ţară străină, care dobândeşte cetăţenia potrivit legii acelei ţări. De asemenea, autorităţile austriece pot încuviinţa păstrarea cetăţeniei de către un austriac care dobândeşte o cetăţenie străină.

FRANŢA


Reglementare juridică: Codul civil, Cartea I -  Persoanele, Titlul I-bis – Naţionalitatea franceză,  Capitolul I – Dispoziţii generale, Capitolul II – Naţionalitatea franceză de origine, Capitolul III – Dobândirea naţionalităţii franceze


Cetăţenia franceză este strâns legată de dobândirea naţionalităţii franceze, care se obţine prin:


- “jus sanguinis”
 : se consideră francez orice copil cu cel puţin un părinte francez sau care a devenit francez;


- “jus soli”
: devine în mod automat francez, orice copil născut în Franţa. Copilul născut în Franţa din părinţi străini dobândeşte naţionalitatea de plin drept la împlinirea vârstei de 18 ani;


- prin procedura naturalizării: străinul major, având domiciliul stabil în Franţa de cel puţin 5 ani, poate solicita naturalizarea. Durata reşedinţei poate fi redusă la doi ani dacă solicitantul a absolvit doi ani de studii într-o instituţie de învăţământ superior francez sau dacă a adus servicii importante Franţei. În toate cazurile, străinul trebuie să facă dovada integrării sale în comunitatea franceză în cadrul  interviului individual de evaluare a cunoaşterii limbii franceze, precum şi a drepturilor şi obligaţiilor conferite de naţionalitatea franceză;


- prin căsătorie: după 4 ani de la căsătorie, străinul căsătorit cu un cetăţean francez poate solicita, prin declaraţie, dobândirea naţionalităţii franceze. Termenul este de 5 ani dacă solicitantul nu poate dovedi că, de la data mariajului, a domiciliat neîntrerupt timp de cel puţin 3 ani în Franţa sau soţul francez a fost înscris în Registrul francezilor cu domiciliul stabil în străinătate în cazul în care au avut  reşedinţa în străinătate. Şi în acest caz, solicitantul trebuie să cunoască satisfăcător limba franceză. 


Din punct de vedere juridic, naţionalitatea este o condiţie necesară, dar nu suficientă, pentru dobândirea cetăţeniei. Pentru a fi cetăţean francez, persoana având naţionalitate franceză trebuie să aibă exerciţiul drepturilor civile şi politice. Astfel, un copil care a obţinut naţionalitatea franceză, devine cetăţean francez la vârsta de 18 ani, vârstă la care i se conferă dreptul de vot. 

Prevederile Codului civil referitoare la naţionalitatea franceză

Naţionalitatea franceză prin filiaţie


Copilul care are cel puţin un părinte de naţionalitate franceză este francez.   


Copilul născut în străinătate, având numai un părinte francez, are posibilitatea de a refuza calitatea de francez cu 6 luni înainte de a deveni major sau în  termen de 12 luni de la majorat.  Dacă celălalt părinte străin/apatrid dobândeşte naţionalitate franceză în perioada de minoritate a copilului, acesta nu mai are posibilitatea de a refuza naţionalitatea franceză. 


Naţionalitatea franceză prin naştere


Are naţionalitate franceză copilul născut în Franţa: din părinţi necunoscuţi; din părinţi apatrizi; din părinţi străini cărora legea ţării de origine nu le permite transmiterea naţionalităţii  (de origine) copilului născut în străinătate; din cel puţin un părinte care s-a născut în Franţa.

Modalităţi de dobândire a naţionalităţii franceze

▪ Prin adopţie


Din punct de vedere al naţionalităţii, copilul adoptat prin adopţie cu efecte depline are statutul copilului care are cel puţin un părinte de naţionalitate franceză. 


Adopţia simplă nu are efecte asupra naţionalităţii copilului adoptat.

▪ Prin căsătorie, pe baza declaraţiei scrise


 Condiţii prevăzute de lege pentru depunerea declaraţiei scrise de către străinul căsătorit cu un cetăţean francez:


- împlinirea a 4 ani de la data încheierii căsătoriei; termenul este de 5 ani dacă acesta nu poate dovedi că a locuit permanent în Franţa pe o perioadă de 3 ani de la încheierea căsătoriei sau dacă, pe durata convieţuirii în străinătate, soţul francez nu a fost înscris în Registrul cetăţenilor francezi cu domiciliul stabil în străinătate; 


- existenţa unei vieţi afective şi materiale comune;


- menţinerea naţionalităţii de către soţul francez;


- cunoaşterea limbii franceze;


- depunerea declaraţiei scrise în condiţiile prevăzute de lege. 
Cu anumite excepţii, străinul căsătorit cu un cetăţean francez dobândeşte naţionalitate franceză la data depunerii declaraţiei scrise. 

Declaraţia scrisă a soţului (străin) de bună credinţă nu devine caducă în cazul declarării judecătoreşti a nulităţii căsătoriei. Anularea căsătoriei nu are efecte asupra naţionalităţii copiilor rezultaţi din căsătorie.

▪ Prin naştere şi rezidenţă în Franţa

Copilul născut în Franţa din părinţi străini dobândeşte naţionalitate franceză la majorat, dacă la această dată locuieşte în Franţa şi dacă de la vârsta de 11 ani a avut domiciliul în Franţa pe o perioadă continuă/discontinuă de cel puţin 5 ani.  Tribunalele, colectivităţile teritoriale, organismele şi serviciile publice, îndeosebi instituţiile de învăţământ au obligaţia de a informa publicul, cu deosebire persoanele interesate, asupra prevederilor legale în vigoare referitoare la naţionalitate. Condiţiile de informare se stabilesc prin decret al Consiliului de Stat.

Copilul născut în Franţa din părinţi străini are posibilitatea de a renunţa la cetăţenia franceză cu 6 luni înainte de a deveni major sau în 12 luni de la împlinirea vârstei majoratului.  Persoanele care dobândesc naţionalitatea în acest mod şi care se angajează în armata franceză nu pot renunţa la naţionalitatea franceză. 

Copiii (născuţi în Franţa) agenţilor diplomatici şi consulilor de carieră de naţionalitate străină au posibilitatea de a dobândi în mod voluntar naţionalitatea franceză. La vârsta de 16 ani aceştia pot solicita naţionalitate franceză, prin declaraţie scrisă, dacă la data depunerii declaraţiei au reşedinţa în Franţa şi dacă, de la vârsta de 11 ani au domiciliat în Franţa pe o perioadă continuă/discontinuă de cel puţin 5 ani.  Naţionalitatea franceză poate fi solicitată, în numele copilului minor, începând cu vârsta de 13 ani a acestuia şi cu consimţământul său personal, dacă minorul a avut reşedinţa obişnuită în Franţa de la vârsta de 8 ani. 

▪ Prin declaraţie de naţionalitate

Copilul adoptat, prin adopţie simplă, de către o persoană de naţionalitate franceză poate solicita, până la vârsta majoratului, calitatea de francez, cu condiţia ca la data depunerii declaraţiei să aibă reşedinţa în Franţa.

În aceleaşi condiţii poate solicita naţionalitate franceză:

- copilul care, de cel puţin 5 ani, a fost primit şi crescut în Franţa de o persoană de naţionalitate franceză sau care a fost încredinţat serviciilor pentru protecţia minorilor de cel puţin 3 ani;

- copilul primit în Franţa şi îngrijit de către un organism public sau privat în condiţii care i-au permis să beneficieze, cel puţin 5 ani, de instrucţie şcolară.

▪ Prin decizia autorităţii publice (naturalizare)

- Naţionalitatea franceză se conferă, prin decret, la propunerea ministrului apărării, oricărui străin angajat în armata franceză care a fost rănit în misiune şi care solicită dobândirea naţionalităţii franceze.

- În afara acestui caz, dobândirea naţionalităţii franceze prin decizie a autorităţii publice rezultă din naturalizarea acordată prin decret, la solicitarea străinului. 

Nici un străin nu poate fi naturalizat dacă în momentul semnării decretului de naturalizare nu are reşedinţa în Franţa.

Naturalizarea se acordă străinilor care dovedesc că au avut reşedinţa obişnuită în Franţa pe durata ultimilor 5 ani care precedă depunerea cererii. 

Durata stagiului de 5 ani este redusă la 2 ani pentru străinul care a absolvit 2 ani de studii superioare în cadrul unei universităţi franceze, precum şi celui care, prin capacităţi şi talente deosebite a adus sau poate aduce servicii importante Franţe. 

Poate fi naturalizat fără condiţia îndeplinirii stagiului:

- străinul care a desfăşurat efectiv activităţi militare într-o unitate a armatei franceze sau care, pe timp de război, s-a angajat voluntar în armata franceză;

- străinul are a făcut servicii excepţionale Franţei sau a cărui naturalizare prezintă un interes excepţional pentru Franţa;

- străinul care a obţinut statutul de refugiat;

- persoana care aparţine unei entităţi culturale şi lingvistice franceze, dacă este resortisant al teritoriilor/statelor în care limba franceză este limbă oficială/una din limbile oficiale.

Naţionalitatea franceză poate fi conferită prin naturalizare, la propunerea ministrului afacerilor externe, oricărui străin francofon care o solicită şi care are o contribuţie deosebită la bunăstarea şi prosperitatea economică a Franţei.

Naturalizarea nu se aprobă:

· solicitanţilor care nu au împlinit vârsta de 18 ani;

· persoanelor condamnate pentru infracţiuni sau delicte care aduc atingere intereselor fundamentale ale naţiunii sau pentru acte de terorism, precum şi persoanelor condamnate la pedeapsa închisorii egală sau mai mare de 6 luni;

· persoanelor care nu dovedesc că s-au integrat în comunitatea franceză,  (nu cunosc în mod satisfăcător limba franceză şi nici drepturile şi obligaţiile care îi revin odată cu dobândirea naţionalităţii franceze).

Nu pot dobândi naţionalitate franceză străinii aflaţi în situaţie ilegală pe teritoriul Franţei, străinii expulzaţi ale căror decizii de expulzare nu au fost anulate sau cei care nu au respectat interdicţia de revenire pe teritoriul francez. 

Cererea de dobândire a naţionalităţii franceze prin naturalizare se soluţionează în termen de maximum 18 luni de la data depunerii dosarului complet. 

Dubla naţionalitate

În principiu, dubla naţionalitate este permisă, posesia unei naţionalităţi străine neavând incidenţă asupra naţionalităţii franceze. Cu respectarea tratatelor internaţionale în domeniu, şi îndeosebi a Convenţiei Consiliului Europei din 6 mai 1963 privind reducerea cazurilor de naţionalitate multiplă, legea franceză nu obligă un străin care a devenit francez să renunţe la naţionalitatea de origine sau un francez care a dobândit o naţionalitate străină să renunţe la naţionalitatea franceză. 

GERMANIA

Reglementare juridică: Legea privind naţionalitatea din 22 iulie 1913, cu modificările ulterioare. 
Modalităţi de dobândire a cetăţeniei germane
▪  Prin naştere

- Orice copil dobândeşte cetăţenie germană prin naştere dacă unul din părinţi este cetăţean german. 
În cazul în care este necesară recunoaşterea/stabilirea paternităţii (tatăl copilului fiind cetăţean german), dobândirea cetăţeniei depinde de recunoaşterea/stabilirea paternităţii în condiţiile prevăzute de legea germană; declaraţia de recunoaştere trebuie făcută/procedura de stabilire a paternităţii trebuie începută înainte de împlinirea de către copil a vârstei de 23 de ani.

- Copilul abandonat şi găsit pe teritoriul Germaniei este considerat a fi copilul unui cetăţean german, dacă nu se dovedeşte contrariul.
- Copilul cu părinţi străini dobândeşte cetăţenie germană prin naştere dacă unul din părinţi a avut reşedinţa legală în Germania timp de 8 ani şi dacă acestuia i s-a acordat dreptul de rezidenţă permanentă.
- Nu dobândeşte cetăţenie germană, prin naştere, copilul născut în străinătate dintr-un părinte german născut în străinătate după 31 decembrie 1999 şi având reşedinţa în străinătate;  face excepţie cazul în care, procedîndu-se astfel,  copilul născut ar deveni apatrid. Această prevedere nu îşi produce efectele juridice dacă, în termen de 1 an, părintele german notifică naşterea copilului la misiunea diplomatică a Germaniei din statul în cauză.  

▪ Prin declararea copiilor născuţi înainte de 1 iulie 1993
Copilul născut înainte de data de 1 iulie 1993 din tată german şi mamă cu cetăţenie străină poate dobândi, la cerere, cetăţenie germană, dacă:

· paternitatea i-a fost recunoscută sau stabilită în condiţiile legii germane;
· are reşedinţa permanentă pe teritoriul federal de trei ani şi

· cererea de dobândire a cetăţeniei a fost depusă înainte de împlinirea vârstei de 23 de ani.

▪ Prin adopţie
Copilul sub 18 ani adoptat, conform legii germane, de un cetăţean german dobândeşte cetăţenie germană.  Descendenţii copilului adoptat dobândesc, prin naştere, cetăţenie germană.   

▪ Odată cu eliberarea Certificatului de expulzat 

Repatriaţii, urmaşi ai cetăţenilor germani expulzaţi, precum şi membrii de familie ai acestora dobândesc cetăţenie germană odată cu eliberarea Certificatului de expulzat conform prevederilor Legii federale privind persoanele expulzate. 
▪ În baza articolului 116 (1) din Constituţie
„Art.116 (1) 
Dacă legea nu prevede altfel, în înţelesul acestei Constituţii, germanul este persoana care are cetăţenie germană sau care a fost admisă pe teritoriul Reichului German în interiorul graniţelor existente la 31 decembrie 1937 ca refugiat sau expulzat de origine etnică germană sau ca soţ/soţie sau descendent al unei astfel de persoane. 

Foştilor cetăţeni germani care, între 30 ianuarie 1933 şi 8 mai 1945, au fost lipsiţi de cetăţenie din motive politice, de rasă sau religioase, precum şi descendenţilor acestora, li se reacordă, la cerere, cetăţenia germană. Se consideră că nu au fost lipsiţi de cetăţenie germană dacă şi-au stabilit reşedinţa în Germania după 8 mai 1945 şi nu şi-au exprimat voinţa contrară.”


Persoanele care, la data de 1 august 1999, făceau parte din această categorie au dobândit cetăţenie germană de la această dată. 

 ▪ Prin naturalizare
Orice străin cu capacitate legală, care are domiciliul legal în Germania de 8 ani, are dreptul de a cere naturalizarea dacă îndeplineşte următoarele condiţii:

· deţine permis permanent de şedere;

· are locuinţă proprie sau un loc de domiciliu;
· poate asigura existenţa sa şi a familiei fără a recurge la ajutoare sociale;
· renunţă la cetăţenia anterioară;
· nu a fost condamnat pentru comiterea unei infracţiuni;

· îşi dovedeşte ataşamentul faţă de sistemul constituţional democratic consacrat de Constituţie;

· cunoaşte limba germană;
· posedă noţiuni referitoare la sistemul legal, la societatea şi condiţiile de viaţă din Germania.


Soţul/soţia şi copiii minori  ai acestuia pot solicita naturalizarea, indiferent de faptul că au locuit sau nu pe teritoriul german pe o perioadă de 8 ani.

Pentru următoarele cazuri, legea prevede eliminarea condiţiei de renunţare la cetăţenia anterioară:
· legea statului străin nu conţine prevederi referitoare la renunţarea la cetăţenie;

· statul străin refuză cu regularitate să aprobe renunţarea la cetăţenie;
· statul străin refuză aprobarea renunţării la cetăţenie din motive care nu pot fi imputabile străinului;
· multipla naţionalitate reprezintă singurul obstacol pentru naturalizarea unor străini persoane vârstnice,  pentru care procesul de renunţare la cetăţenie ar implica dificultăţi deosebite;
· prin renunţare la cetăţenia anterioară, străinul ar suferi dezavantaje substanţiale, îndeosebi de ordin economic;
· străinul deţine un document de călătorie conform art.28 din Convenţia privind statutul refugiaţilor din 28 iulie 1951
.

Nu se cere îndeplinirea condiţiei de renunţare la cetăţenia proprie străinilor cetăţeni ai statelor membre U.E. sau Elveţiei. 

Naturalizarea devine efectivă odată cu eliberarea certificatului de naturalizare de către autoritatea administrativă competentă. Înainte de înmânarea certificatului, străinul trebuie să facă o declaraţie solemnă
.  

▪ Dubla cetăţenie
În principiu, dubla cetăţenie nu este permisă.

Se pot face excepţii pentru:

- persoanele vârstnice, cărora renunţarea la cetăţenia străină le-ar putea crea dificultăţi;
- persoanele persecutate politic şi cele care au primit azil în Germania;

- persoanele care, în procesul de renunţare la cetăţenia străină, pot întâmpina dificultăţi majore de ordin financiar (onorarii excesive) sau pot fi supuse în ţara de origine unor proceduri înjositoare; 
- persoanele care ar suferi, prin renunţarea la cetăţenia străină, pierderi economice sau ar fi privaţi de drepturi de proprietate.


Articolul 33 din Legea privind cetăţenia cuprinde prevederi referitoare la Registrul deciziilor emise (în baza acestei legi), în care se înregistrează atât certificatele de naţionalitate, de pierdere a cetăţeniei germane sau de dobândire, posesie şi pierdere a cetăţeniei germane în perioada 31 decembrie 1960 şi 28 august 2007, cât şi informaţii privind datele personale ale persoanelor în cauză; modul în care şi data la care intră în vigoare decizia sau certificatul privind cetăţenia; numele adresa poştală şi numărul dosarului aflat în evidenţa autorităţii emitente.

Oficiul Federal al Administraţiilor (autoritate centrală de înregistrare)  poate transmite aceste informaţii autorităţilor naţionale cu competenţe în domeniul cetăţeniei şi misiunilor diplomatice ale Germaniei din străinătate, numai la cerere şi în măsura în care informaţiile le sunt necesare pentru îndeplinirea atribuţiilor ce le revin în baza Legii privind naţionalitatea. În ce priveşte furnizarea acestor informaţii  altor organisme publice sau instituţii de cercetare au aplicabilitate prevederile Legii federale privind protecţia datelor. 
PORTUGALIA
Reglementare juridică: Legea nr. 37/81 din 3 octombrie 1981 privind cetăţenia, modificată prin Legea nr. 25/94 din 19 august 1994 şi Decretul-lege nr. 322/1982 reglementează modalităţile de dobândire a cetăţeniei 

Modalităţi de obţinere a cetăţeniei portugheze
▪ Prin naştere
Naşterea unui copil pe teritoriul portughez  nu-i oferă în mod automat dreptul la cetăţenie, dacă părinţii nu sunt cetăţeni portughezi.
▪ Prin origine 
Copilul care cel puţin unul dintre părinţi cetăţean portughez. Părinţii care au copilul născut în străinătate trebuie să facă o declaraţie în care să ceară cetăţenia portugheză pentru copil şi să înregistreze naşterea la consulatul portughez din statul respectiv. 

▪ Prin înregistrare 
Sunt eligibile pentru obţinerea cetăţeniei soţiile de altă cetăţenie care sunt căsătorite cu un cetăţean portughez de cel puţin 3 ani; copiii străini adoptaţi de cetăţeni portughezi. 
▪ Prin naturalizare 
Cetăţenia portugheză poate fi obţinută după îndeplinirea următoarelor condiţii: solicitantul trebuie să aibă cel puţin 21 de ani; rezidentul care solicită cetăţenia să aibă cel puţin 6 ani pe teritoriul portughez, dacă provine dintr-un stat în care se vorbeşte limba portugheză ori 10 ani, dacă este de altă cetăţenie; solicitantul să cunoască limba portugheză; solicitantul să dovedească moralitate; solicitantul să aibă mijloace de trai. 

Documentele necesare pentru solicitarea cetăţeniei sunt: 

1.     Pentru copiii străinilor care sunt născuţi în Portugalia: 
- certificatul de naştere 

- documentul eliberat de Serviciul pentru Străini şi de Frontieră (SSF) — ( Servico de Estrangeiros e Fronteiras) care probează că părinţii au trăit pe teritoriul Portugaliei mai mult de 10 ani şi nu lucrează pentru statul de origine. 

2.     Pentru minori sau incapabili :

- declaraţia tutorilor oficiali în faţa Registrului de naşteri, căsătorii şi decese; 

3.     Pentru persoanele căsătorite cu cetăţenii portughezi : 

- certificatul de căsătorie; 

- certificatul de naştere al soţului /soţiei străine; 

- certificatul de naştere al soţului / soţiei portugheze, eliberat de instanţa specializată din ţara de origine; 

- certificatul care confirmă cetăţenia străină; 

- cazierul judiciar (eliberat de autorităţile portugheze, autorităţile din ţara de origine şi cele din ţările unde a mai trăit solicitantul); 

- dovada de integrare în comunitatea portugheză. 

4.     Pentru persoanele adoptate: 

- cetăţenia portugheză se obţine din momentul încheierii procedurii de adopţie. 

5.     Pentru adulţii naturalizaţi 

- solicitarea de a fi înregistrat într-un registru; 

- dovada cunoaşterii limbii portugheze; 

- documentele eliberate de Serviciul pentru Străini şi de Frontieră — ( Servico de Estrangeiros e Fronteiras) care probează că părinţii au trăit pe teritoriul Portugaliei mai mult de 10 ani; 

- dovada de integrare în comunitatea portugheză. 

 

Dubla cetăţenie
 
Dobândirea cetăţeniei portugheze nu este subordonată renunţării la cetăţenia anterioară. Astfel, legea privind cetăţenia nu urmăreşte să evite dubla cetăţenie.  

 
SPANIA
Reglementare juridică : Articolele 17-26 din Codul civil, care au fost modificate prin Legea nr. 18/1990 şi Legea nr. 29/ 1995. 

Modalităţi de dobândire a cetăţeniei spaniole
▪ Prin naştere 
Pentru copiii care s-au născut pe teritoriul spaniol din părinţi spanioli sau fără a avea părinţi cunoscuţi. 

▪ Prin origine 
- Pentru copilul care are cel puţin unul dintre părinţi spaniol.

- Pentru copilul născut din părinţi care nu sunt cetăţeni spanioli, dar cu unul din părinţi născut în Spania. 
▪ Prin naturalizare de către: 
1. străinii majori şi minorii independenţi; 

2.     străinii mai mari de 14 ani, dacă sunt însoţiţi de părinţi sau tutore; 

3.     reprezentanţii legali ai persoanelor incapabile, dacă: 

- străinul a locuit în Spania legal şi continuu; 

- migrantul dovedeşte un bun comportament civic; 

- migrantul este suficient integrat în societatea spaniolă. 

Legislaţia spaniolă cere ca străinul să fi avut reşedinţa în Spania timp de 10 ani. Termenul poate fi redus în următoarele cazuri: 

- cinci ani în cazul refugiaţilor; 

- un  an în cazul:  străinilor născuţi în Spania;  străinilor căsătoriţi cu cetăţeni spanioli; soţilor văduvi ai cetăţenilor spanioli;  străinilor aflaţi sub tutela cetăţenilor spanioli cel puţin 2 ani;  oricărei persoane născute dintr-un părinte spaniol sau care are bunici spanioli. 

Acte necesare: 

- certificatul de naştere, tradus şi legalizat; 

- permisul de şedere; 

- certificatul consular care atestă cetăţenia curentă şi un bun comportament; 

- cazier judiciar din ţara de origine; 

- cazier judiciar din Spania; 

- certificatul înregistrării municipale, inclusiv a membrilor familiei; 

- certificat care atestă resurse financiare suficiente; 

- certificatul de naştere a soţului şi certificatul de căsătorie; 

- certificatul care atestă că soţii locuiesc împreună, dacă străinul este căsătorit cu un cetăţean spaniol. 

Cererea pentru obţinerea cetăţeniei va fi depusă la Registrul Civil al locului de reşedinţă. 

Departamentul pentru Cetăţenie din cadrul Ministerului de Justiţie va decide cu privire la acordarea cetăţeniei spaniole. 

Dubla cetăţenie 

În Constituţia Spaniei, dubla cetăţenie este recunoscută numai în anumite situaţii. Astfel, art. 22-3 din Constituţie arată că: statul poate încheia tratate privind dubla cetăţenie cu ţări ibero-amerciane sau care au menţinut sau menţin legături speciale cu Spania. 

Statele care au relaţii speciale cu Spania sunt următoarele: Bolivia, Chile, Ecuador, Costa Rica, Guatemala, Nicaragua, Paraguay, Peru, Republica Dominicană, Argentina şi Honduras. 

 Spaniolii se pot naturaliza în aceste ţări, fără a-şi pierde cetăţenia de origine, chiar dacă aceste ţări nu recunosc pentru cetăţenii lor un drept reciproc în acest sens. În alte cazuri, dubla cetăţenie este admisă numai în mod excepţional. 

II. STATE  EXTRACOMUNITARE

CROAŢIA

Reglementare juridică: Legea din 1991 privind cetăţenia croată, cu modificările ulterioare

Modalităţi de dobândire a cetăţeniei croate:

▪ Prin origine

Copilul dobândeşte cetăţenie croată prin origine, dacă:

· ambii părinţi au cetăţenie croată;

· unul din părinţi este cetăţean croat, iar copilul s-a născut pe teritoriul Croaţiei;

· unul din părinţi este cetăţean croat, celălalt este apatrid/nu are cetăţenia cunoscută, iar copilul s-a născut în străinătate.

Copilul străin/apatrid, adoptat de cetăţeni croaţi, dobândeşte cetăţenie croată prin origine.

Copilul născut în străinătate, cu unul din părinţi cetăţean croat, dobândeşte cetăţenie croată prin origine dacă la vârsta de 18 ani solicită organelor competente din Croaţia/ale Croaţiei în străinătate înregistrarea sa ca cetăţean croat sau dacă îşi stabileşte domiciliul în Croaţia. Aceste condiţii nu se cer a fi îndeplinite în cazul în care copilul ar deveni apatrid. 

▪ Prin naştere

Copilul născut sau găsit pe teritoriul Croaţiei dobândeşte cetăţenie croată dacă ambii părinţi sunt necunoscuţi/sunt persoane cu cetăţenie necunoscută/sunt apatrizi. Copilul pierde cetăţenia croată dacă la împlinirea vârstei de 14 ani se stabileşte că ambii părinţi sunt cetăţeni străini.

▪ Prin naturalizare

Condiţii prevăzute de lege pentru dobândirea cetăţeniei croate prin naturalizare:

a. Vârsta de 18 ani şi capacitate legală;

b. Cetăţenia străină să fie revocată sau străinul în cauză să prezinte dovezi privind posibilitatea obţinerii revocării în cazul dobândirii cetăţeniei croate.

Condiţia revocării cetăţeniei se consideră îndeplinită în cazul în care cererea de naturalizare este depusă de un apatrid sau de un străin care, conform legii ţării de origine, pierde, prin naturalizare, cetăţenia acesteia.

Dacă legislaţia statului străin nu reglementează revocarea cetăţeniei sau dacă legea impune condiţii care nu pot fi îndeplinite, este suficient ca persoana în cauză să declare în scris că va renunţa la cetăţenia străină în momentul acordării cetăţeniei croate.

Legea privind cetăţenia croată prevede posibilitatea eliberării unei garanţii de acordare a cetăţeniei croate străinului în vârstă de 18 ani şi cu capacitate legală, care a solicitat naturalizarea, fără ca cetăţenia străină să-i fi fost revocată/nu poate dovedi că va obţine revocarea în cazul dobândirii cetăţeniei croate. Termenul de valabilitate al acestei garanţii este de 2 ani. 

c. Domiciliul stabil pe teritoriul Croaţiei în ultimii 5 ani (cel puţin).

d. Cunoaşterea limbii croate şi a alfabetului latin.

e. Ataşament dovedit faţă de sistemul legal, tradiţiile şi cultura din Croaţia.

Orice persoană născută pe teritoriul Croaţiei poate dobândi cetăţenia croată

fără a fi necesară îndeplinirea condiţiilor a, b şi d.

Dobândirea cetăţeniei croate este posibilă fără îndeplinirea condiţiilor prevăzute la literele a-d pentru:

- străinul căsătorit cu un cetăţean croat şi căruia i s-a aprobat şederea permanentă pe teritoriul Croaţiei;

- emigrantul, descendenţii acestuia, precum şi cetăţeanul străin căsătorit cu un emigrant care a dobândit cetăţenie croată;

- cetăţeanul străin care aduce servicii deosebite Croaţiei.

Copilul minor dobândeşte cetăţenie croată prin naturalizare dacă:

· ambii părinţi dobândesc cetăţenie croată prin naturalizare;

· unul din părinţi dobândeşte cetăţenie croată prin naturalizare, iar copilul trăieşte în Croaţia;

· unul din părinţi dobândeşte cetăţenie croată prin naturalizare, celălalt părinte este apatrid/nu are cetăţenie cunoscută, iar copilul trăieşte în străinătate.

De asemenea, dobândeşte cetăţenie croată prin naturalizare, copilul minor al unei persoane născute pe teritoriul Croaţiei.

Minorul cetăţean străin/apatrid, adoptat prin adopţie cu efecte depline, de un cetăţean croat, dobândeşte cetăţenie croată la solicitarea scrisă a părinţilor adoptivi, nefiind necesară îndeplinirea condiţiilor privind naturalizarea.

Cetăţeanul croat care a cerut revocarea cetăţeniei croate în vederea dobândirii unei cetăţenii străine (condiţie impusă de statul străin de reşedinţă pentru exercitarea de către un străin a unei profesii/dezvoltării unei afaceri) poate redobândi cetăţenia croată fără îndeplinirea condiţiilor prevăzute pentru naturalizare.

Orice membru al naţiunii croate, care nu are reşedinţa pe teritoriul Croaţiei, poate dobândi cetăţenie croată dacă dovedeşte ataşament faţă de sistemul legal, tradiţiile şi cultura din Croaţia şi dacă declară în scris că se consideră a fi cetăţean croat. 

Conform art.34 din Legea privind cetăţenia croată, informaţiile din Registrele privind cetăţenia furnizate în baza art.4, par.2 şi art.20, par.2 sunt secrete.

“Art.4., par.2

Copilul care este cetăţean străin sau este apatrid dobândeşte cetăţenie croată prin origine dacă, conform prevederilor unei legi speciale, a fost adoptat prin adopţie cu efecte depline de cetăţeni croaţi. Se consideră că acest copil este cetăţean croat din momentul naşterii. “

“Art.20, par.2

Cetăţenia croată se pierde prin revocare la cererea depusă de părinţii adoptivi pentru un copil de 18 ani, care a fost adoptat prin adopţie cu efecte depline de către cetăţeni străini.” 

ELVEŢIA
Reglementare juridică : Legea cetăţeniei din  29 septembrie 1952, modificată prin Legea din 23 martie 1990, care a intrat în vigoare la 1 ianuarie 1992.

Modalităţile de dobândire a cetăţeniei elveţiene  

▪ Prin naştere  
Copilul străin născut pe teritoriul elveţian nu primeşte automat cetăţenie. Excepţie face cazul în care copilul are părinţii necunoscuţi.

▪ Prin origine
- Pentru copilul care are cel puţin unul dintre părinţi cetăţean elveţian;

- Pentru copilul a cărui mamă este cetăţean elveţian.
▪ Prin naturalizare
Dacă sunt îndeplinite următoarele condiţii:

- solicitantul trebuie să locuiască permanent pe teritoriul elveţian cel puţin 12 ani înainte de depunerea cererii; 

- durata de şedere de 12 ani este reconsiderată dacă solicitantul are vârsta între 10 şi 20 ani; 

- solicitantul este integrat în comunitatea locală şi cunoaşte legile federale, obiceiurile şi tradiţiile locale; 

- solicitantul nu reprezintă o ameninţare la adresa statului elveţian; 

De asemenea, există o procedură simplificată de naturalizare pentru: 

- femeile care şi-au pierdut cetăţenia prin căsătorie cu un cetăţean care nu este elveţian; 

- persoanele născute înainte de 1 iulie 1985, ale căror mame au obţinut cetăţenia elveţiană prin origine, adopţie ori naturalizare; 

- copiii ai căror mame au obţinut cetăţenia elveţiană prin căsătorie. 

▪ Prin căsătorie 
Un cetăţean străin poate dobândi cetăţenia elveţiană prin căsătorie, dacă a locuit în Elveţia cel puţin cinci ani şi după cel puţin trei ani de la căsătorie. 

Nu este necesară susţinerea unui test lingvistic dar trebuie făcută dovada intregrării în stilul de viaţă elveţian şi a cunoaşterii legilor şi tradiţiilor. 

Elveţienii au respins prin referendumul din 26 septembrie 2004  o propunere parlamentară care ar fi uşurat obţinerea cetăţeniei de către străini. Propunerea prevedea ca cei născuţi în a treia generaţie a unei familii de imigranţi să primească automat cetăţenia elveţiană. Se prevedea şi simplificarea modului de dobândire a cetăţeniei pentru imigranţii din a doua generaţie, cu vârste cuprinse între 14 şi 24 de ani. 

 
Dubla cetăţenie este recunoscută. Conform art. 10 din Legea cetăţeniei, copilul născut în străinătate, care are un părinte străin şi celălalt cetăţean elveţian, pierde cetăţenia elveţiană la vârsta de 22 ani, dacă el are o altă cetăţenie şi dacă naşterea sa nu a fost anunţată unei autorităţi elveţiene ori dacă cel în cauză nu şi-a manifestat dorinţa de a păstra cetăţenia elveţiană. 
În afară de acest caz particular, nici o dispoziţie din dreptul elveţian nu obligă pe resortisanţii elveţieni posesori a mai multor cetăţenii să opteze pentru una dintre ele la o anumită vârstă.

NORVEGIA

Reglementare juridică: Legea cetăţeniei din 8 decembrie 1950
Modalităţi de dobândire a cetăţeniei norvegiene
▪ Prin naştere 
Naşterea pe teritoriul Norvegiei nu conferă în mod automat cetăţenia, dacă nu provin din părinţi cetăţeni norvegieni. Copiii abandonaţi sau născuţi din părinţi necunoscuţi sunt consideraţi cetăţeni norvegieni.
▪ Prin origine 
Copilul născut în timpul căsătoriei dobândeşte cetăţenia norvegiană, dacă tatăl sau mama este cetăţean norvegian.
Copilul născut în afara căsătoriei dobândeşte cetăţenia norvegiană dacă mama este cetăţean norvegian.

▪ Prin naturalizare
Dacă sunt îndeplinite următoarele condiţii:

- persoana are cel puţin 18 ani;

- persoana a a avut domiciliul în Norvegia în ultimii şapte ani şi are o conduită bună;

- persoana căsătorită cu un cetăţean norvegian poate fi naturalizată după trei ani de rezidenţă în ultimii zece ani, dacă perioada totală de rezidenţă în Norvegia cumulată cu perioada totală a căsătoriei este egală cu cel puţin şapte ani
; 

- cetăţenii statelor nordice (Danemarca, Finlanda, Islanda, Suedia) primesc cetăţenia norvegiană după ce au locuit în Norvegia cel puţin doi ani;

- copiii în vârstă de până la 18 ani devin cetăţeni norvegieni prin naturalizarea părinţilor lor, dacă au avut domiciliul în Norvegia în ultimii doi ani. De la 1 septembrie 2006, copilul în vârstă de până la 18 ani adoptat de cetăţeni norvegieni dobândeşte cetăţenia norvegiană în mod automat. În cazul în care copiii sunt adoptaţi în afara Norvegiei, este necesar acordul Guvernului norvegian.

Dubla cetăţenie nu este recunoscută. Se prevăd însă câteva excepţii:

- dacă persoana a dobândit dubla cetăţenie la naştere de la părinţii săi;

- dacă persoana s-a născut din părinţi norvegieni într-o ţară în care a doua cetăţenie se dobândeşte prin naşterea în acea ţară;

- dacă foştii cetăţeni norvegieni se naturalizează după un an de rezidenţă în ultimii doi ani.  
� Dreptul sângelui – drept în virtutea căruia naţionalitatea sau cetăţenia pot fi recunoscute oricărei persoane născute dintr-un părinte care are naţionalitatea sau cetăţenia acelui stat.


� Dreptul pământului – drept în virtutea căruia naţionalitatea sau cetăţenia se recunoaşte oricărei persoane născute pe teritoriul unui stat.


� „Art.28.Documente de călătorie


1. Statele contractante vor elibera refugiaţilor care îşi au reşedinţa obişnuită pe teritoriul lor documente de călătorie care să le permită să călătorească în afara acestui teritoriu, cu excepţia cazului în care raţiuni imperioase privind securitatea naţională sau ordinea publică nu se opun la aceasta; dispoziţiile anexei la prezenta Convenţie se vor aplica acestor documente.





Statele contractante vor putea elibera un astfelde document de călătorie oricărui alt refugiat care se găseşte pe teritoriul lor; acestea vor acorda o atenţie deosebită cazurilor de refugiaţi care se găsesc pe teritoriul lor şi nu sunt în măsură să obţină un document de călătorie din ţara în care îşi au reşedinţa obişnuită.


Documentele de călătorie eliberate potrivit acordurilor internaţionale anterioare de către părţile la aceste acorduri vor fi recunoscute de către statele contractante şi considerate ca fiind eliberate refugiaţilor în baza prezentului articol.”





� „Declar în mod solemn că voi respecta Constituţia şi legile Republicii Federale Germania şi mă voi abţine de la orice acţiune care ar putea să-i provoace vreun rău”.


� Perioada de rezidenţă se poate suprapune cu cea a căsătoriei, astfel încât străinii căsătoriţi cu cetăţeni norvegieni pot obţine cetăţenia după patru ani de la încheierea căsătoriei, dacă au locuit în Norvegia cel puţin trei ani. Această prevedere se aplică şi partenerilor din uniunile consensuale şi cuplurilor homosexuale.

